
Povestea este leacul împotriva uitării. Cu ea ne „vaccinăm” copiii 
înainte ca ei să fi învăţat cititul pentru desluşirea slovei scrise. Prin poveste aflăm 
adevărul despre noi înşine, despre lumea în care am intrat şi-am luat-o treptat, legitim, 
dăruită cu încântare, in posesie. Mai apoi când intrăm întru trăirea credinţei în care am 
fost botezaţi, vedem pe murii bisericii scriptura şi ascultăm predicile despre viaţa 
sfiinţilor şi a celor drepţi. O lume cândva reală, pare o Poveste frumoasă, din ce în ce mai 
tâlcuită. Dar tălmăciuitorul ştie să ne deslege cele ascunse, el fiind iniţiat şi instituit să o 
facă. Pentru scoaterea din scena ruinii. ”Pentru lichidarea unui popor se începe prin a-i 
altera, a-i şterge memoria...” [1]. Într-o uniune de state, pentru a topi... „diversitatea” în 
ceva propriu „Uniunii” se formulează „directive” [2], cum a fost şi aceea scrierii istoriei, 
cu efectele ei nocive, prin interpretarea şi aplicarea ei abuzivă (vezi scandalul 
alternativelor!!!). Scoaterea mitului, legendei, a poveştilor, demitizarea istoriei, într-un 
cuvânt, devenise înţelesul ultim al „directivei” pentru cei sincronizaţi imediat – duşmanii 
protocronismului. Şi aşa dispăreau voievozii din filele de manual, ori erau substituiţi cu 
personaje cu ardere instantanee din spaţiul public al prezentului. 
Pentru continuitatea spiritului locului cei iviţi din huma locului trebuie împărtăşiţi 
cu Povestea locului indiferent de recomandările savante!). Nimeni nu interzice 
formatorului de conştiinţe să spună Povestea sa moştenitorului, ca pe o datorie a ştafetei 
legiuită de obiceiul pământului. 
Avem o pilduitoarea „poveste” lăsată de genialul Mihai Eminescu (contestat 
înainte de a fi fost descifrat de „internaţionaliştii”, născuţi din pleava vânturilor 
risipitoare!) „Povestea Dochiei şi ursitorile” [3]. Aici aflăm printr-o alegorie superbă, că 
venim de foarte departe, îndurând pârjoliri vrăşmaşe, dar renaştem cu fiecare copil al 
Dochiei (Dacia, devenită România) atunci când, cel ursit, în legea pământului, devine 
nemuritor. Mai înainte vreme, contrazicând spiritul unor Patrii politice [4] (cu principiul 
machiavelic al „scopului care scuză mijloacele”) Neagoe Basarab... povestea buna 
rânduială fiului său Teodosie, iar într-o noapte de taină, Grigore Alexandrescu la Cozia... 
se întreabă, în tumultul paşoptist şi în „ceasul nălucirei” „urmaş e al Daciei, sau e Mircea 
cel Bătrân?” [5]. 
Credem că spiritul patriei străbune se sălăşuieşte în răsuflarea vie a neamului 
povestitor. Miile de variante ale baladei Mioriţa, poveştile despre eroii şi sfinţii români, 
legendele şi miturile (vezi Mitologia României a lui Romulus Vulcănescu), scrierile 
esenţiale ale cronicarilor şi poeţilor naţionali, din toate vremurile, sunt leacuri de întărire 
firii noastre. În acest mod vom povesti aici despre ultimul Basarab: Constantin Basarabă 
Brâncoveanu (1688 – 1714) în anul în care trei veacuri încheiate se rotunjesc de la 
martiriul său, din 15, August 1714, în ziua când ar fi împlinit 60 de ani şi în care şi-ar fi 
serbat pe doamna sa la ziua Adormirii Maicii Domnului; El confirmă la început de secol 

al XVIII-lea, continuitatea legii pământului cu alegerea Domnitorului, dar este şi moment 
de răscruce cu ruperea firului pentru aproape 150 de ani, până la alegerea lui Al. I. Cuza. 
Martiriul său l-a făcut însă nemuritor, l-a dus în ceata sfintilor şi în povestea 
nemuritoare, cea dăruită de ursitoare fiilor adevăraţi şi Daciei nemuritoare. 
Povestea noastră, despre Constantin Brâncoveanu, numit de noi ultimul Basarab, 
a început a fi povestită la Congresul de Dacologie de la Buzău (B.P. Haşdeu, „Pierit-au 
dacii?”). Atunci, Cercul de la Râmnic: „România Grădina Maicii Domnului”, cu 
susţinerea Forumului Cultural al Râmnicului si a daciştilor („ucenicii” pr. Dumitru 
Bălaşa), întruniţi în reuniunea lor anuală, la Cozia, în 31, iulie 2013, propunea 
CONGRESULUI ca între temele de dezbatere a viitorului să fie inserate şi cea dedicată 
lui Constantin Basarab Brâncoveanu, ultimul Basarab într-o continuitate, venind dinspre 
substratul geto-dacic, perpetuaţi printr-o lege a pământului. 
Apelul avea în vedere (s-a depus cu acea ocazie un APEL! scris în numele celor 
menţionaţi) şi susţinerea iniţiativei lansată şi susţinută şi de noi de mai multă vreme, 
pentru aducerea „unui pumn de ţărână” din trupul... spiritualizat al domnitorului 
martirizat în mormântul gol, aşteptându-l de trei veacuri, la Horezu. 
Oltenia de sub munte, ţară „băserîbească” este moşie şi loc de retragere tihnită a 
Basarabilor... emblematici: Matei Basarab, la Arnota – unde de 360 de ani veşniceşte din 
„cuibul de vulturi” (peste un deal depărtare de Horezul în aşteptarea lui Constantin 
Brâncoveanu); Mircea Basarab, cel Mare şi Bătrân – la Cozia şi el la câteva ore de mers 
călare. 
B. P. Haşdeu, cel ce va fi conceptualizat „teoria substratului” şi va fi dat Istoria 
Criticii a românilor, la momentul nevoii (Congresul de la Berlin din 1878) şi va fi 
organizat instituţia Arhivelor Naţionale ale României, dădea ca origine a Basarabilor, 
Glogora din Gorj în amintita Oltenie de sub munte, plină de ctitorii basarabeşti şi de 
timpuri basarabeşti puse de sămânţă. 
* 
Constantin Basarabă Brâncoveanu, este ales domn, de boierii cei mari ai ţării, 
numita „partidă naţională” [5] în legea îndătinată a pământului. 
Transmiterea scaunului domnesc, nu era ereditară. Domnitorul trebuia ridicat pe 
tron dintre cei destoinici şi cu influenţă asupra întregului neam vlastelin, adică marile 
neamuri boiereşti, reprezentate în divanul ţării şi mari dregătorii administrative, aunci 
când STATUL cel mare se va fi recuagulat din formaţiunile de putere locale (obştile cele 
mari, ţărişoarele cu nume propri, „romaniile”, lui N. Iorga...). 
Legea pământului:  să fie ales cel mai destoinic dintre cei mai puternici... a 
funcţionat până în 1714. Ultimul Basarab, ales cu voinţa celorlalţi, mai puţin vrerea sa... a 
fost Constantin Basarabă Brâncoveanu. 
Chiar dacă sub vasalitate turcească, susţinerea boierimi era necesară până la 
Constantin Brâncoveanu. 
Urmând succesiunea domnilor, purtători ai „basarei”, ca însemn al puterii, adică 
BASARABI, începând cu întemeietorul suveran, de la 1330, neîndoielnic ales de 
nobilimea celor puternici, venind dinspre casta nobiliară dacică, stăpâni, câneji, şi 
voievozi în voievodatele lor, vom constata funcţionarea... legităţii elective şi chiar 
polarizarea diferită a corpului electiv, în funcţie de contextul geopolitic al vremii. 
Vor fi fost şi crize politice, situaţii de cumpănă, când susţinerea marilor neamuri 
boiereşti se împărţea şi atunci chiar şi statul se rupea pentru o vreme. Invocăm aici 
Povestea ultimului Basarab 
 3 
evenimentul 10 oct. 1394, când Mircea cel Bătrân îşi pierde susţinerea boierilor munteni, 
din stânga Oltului şi este „uzurpat” cu fratele său Vlad, favorabil unei vasalităţi imperial 
otomane, dar rămas în susţinerea celor olteni ai Ţării Severinului până la Olt, vor fi 
scindat pentru un timp ţara politică. Eram în vremea celui de al V-lea Basarab, eroul de la 
Rovine, 17 mai 1395 şi restauratorul unităţii imediat după Nicopole, 1396, recâştigând 
susţinerea marilor boieri munteni.  
 
Una dintre cele mai complexe şi interesante perioade din trecutul nostru istoric, 
care a acoperit a doua jumătate a veacului al XVII-lea şi primele decenii ale veacului 
următor, a fost cea dominată de strălucitoarea şi puternica personalitate a lui Constantin 
Basarab Brâncoveanu – voievodul Ţării Româneşti, care, în lunga sa domnie de peste 25 
de ani (28 oct. 1688 – 15 aug. 1714), a reuşit să-şi   păstreze scaunul domnesc şi hotarele 
ţării neştirbite, în condiţiile în care, la graniţe, cele trei mari Imperii: Otoman, Habsburgic 
şi Rus, purtau sângeroase războaie de expansiune. Ţara, cu toate ameninţările care o 
înconjurau, în permanenţă aflându-se sub presiunea unui iminent pericol de a fi invadată, 
voievodul, prin abilitatea-i recunoscută, înalta ştiinţă a conducerii şi diplomaţiei 
demonstrate, a cunoscut cele mai radicale transformări socio-economice din istoria sa, 
devenind un puternic centru european de dezvoltare a culturii, pe multiple planuri  şi de 
luptă împotriva jugului Otoman. După cum avea să fie o epocă a lui Mircea cel Bătrân, a 
marelui Ştefan al Moldovei, a domnitorului Matei Basarab, aşa avea să fie şi o epocă a 
domniei lui Constantin Basarab Brâncoveanu, care s-a diferenţiat faţă de iluştrii săi 
înaintaşii, trăitori în alte epoci, „prin natura metodelor politice” aplicate.  Odată cu 
domnia lui Constantin Basarab Brâncoveanu se încheie „ciclul voievozilor războinici”. 
Prin arma diplomaţiei, a negocierilor politico- diplomatice, a ştiut a-şi face relaţii 
personale cu înalţii demnitari ai lumii acelei vremi. Numai prin astfel de legături a ştiut să 
evite războaiele  în care şi Ţara Românească ar fi putut fi atrasă, cum ar fi fost: războiul 
austro-turc (1673-1699 – Pacea de la Karlovitz) şi ruso-turc de la 1711 (Ţarul Petru I al 
Rusiei îl decorează cu marele ordin „Sfântul Andrei”), păstrând „semindependenţa Ţării 
Româneşti un sfert de veac poporului român şi să menţină poporul român în atenţia 
marilor puteri care decideau atunci soarta lumii” [6]. 
Motivarea divanului  ţării, de a-l  alege ca domn al Ţării Româneşti pe Constantin 
Basarab Brâncoveanu, la vreme de grea cumpănă, a fost şi aceea că, cel ce va conduce 
destinele poporului  într-o perioadă de grele încercări, era legitim coborâtor din neamul 
Basarabilor, străbunica sa, „Maria din Brâcoveni (soţia lui David Postelnicul), fiind vara 
primară a lui Matei Vodă Basarab”[5]. 
Privitor la genealogia strămoşilor Voievodului au scris doi „cărturari români”, 
fiecare cu interesul său: Dimitrie Cantemir (1673-1723) – fost principe al Moldovei 
(1710-1711) – „contemporan, adversar şi ...văr primar prin alianţă cu Constantin Vodă” şi 
banul Mihail Cantacuzino „strănepot colateral al lui Brâncoveanu”. Cele ce vor fi scrise, 
în „Istoria Imperiului Otoman” (1716), la doi ani după tragicul sfârşit al Brâncovenilor, 
parţial sunt eronate şi cu rea credinţă: „În esenţă, filiaţia Brâncovenilor, aşa cum o 
prezintă Dimitrie Cantemir (David-Preda-Papa-Constantin) este corectă; însă amănuntele 
cu care o îmbracă sunt eronate, fie că autorul le ştia doar din auzite, fie că efectiv dorea să 
«scadă» din strălucirea fostului său adversar, încurcând generaţiile şi datele legăturilor de 
căsătorie: „nu cea a marelui vornic Preda, ci a tatălui acestuia, David postelnicu, şi nu cu 
o nepoată, ci cu unica vară primară a lui Matei Vodă”   

Banul Mihai Cantacuzino, poate şi din considerente de rudenie, dar cu siguranţă 
pentru importanţa istorică a Basarabilor Brâncoveni, rezervă un spaţiu, în monografia 
familiei, intitulată, „Ghenealoghia familiei Cantacuzinilor”, unde, într-un mic capitol, 
reia povestea, la şapte decenii după Cantemir – cea mai apropiată de adevăr, privitoare la 
„rădăcinile” istorice ale ilustrului său înaintaş, Constantin Basarab Brâncoveanu. Lăsând 
în urmă povestea cu ginerele lui Lazăr – Vâlcu Brancovici, „primul strămoş” al 
Brâncovenilor, genealogistul aminteşte de soţia lui Neagoe Basarab (1513) – fica lui 
Lazăr, care-şi primeşte nepoţii (Brancovici şi Toplici), la ea în Valahia, unde cronicarul 
spune în continuare: „s-au însurat şi dintr-înşi se prelungesc la Valahia aceste două 
neamuri până astăzi; dar nu se ştie şiraua lor din tată la fiu şi târziu începe în analele 
Ţării Româneşti a se pomeni de Brâncoveni...” . Un mare adevăr este acela că, nici 
marele ban Mihai Cantacuzino, autorul mai sus citat, nu este sigur de originea numelui 
Brâncoveanu atunci când se pronunţă: „...dar nu se ştie şiraua lor”, că acesta vine de la 
un strămoş din negura vremii  – Brancu, Branco, Brancovici ş.a.m.d., sau de la numele 
vetrei satului Brâncoveni, zicem noi, cei care am urmărit cercetările arheologice, în urma 
cărora sau găsit urme de locuire umană care „datează încă din paleolitic”. Ce este 
consemnat în istorie şi sigur în ce privesc rădăcinile viitorului voievod martir Constantin 
Basarab Brâcoveanu, este acela că, „el se va fi tras”, într-o continuitate din neam de 
Basarabi, ca şi Matei Vodă Basarab din marea familie a boierilor Craioveşti, dinastie ce a 
dat tronului Ţării o suită întreagă de voievozi, ultimul dintre aceştia fiind Constantin 
Basarab Brâncoveanu. [7]. 
 
Reluăm aici „Povestea ULTIMULUI BASARAB” aşa cum a fost ea:  
Constantin Brâncoveanu, vine pe lume în, 15 aug. 1654, în casa familiei Papa 
Brâncoveanu şi Stanca Cantacuzino, al treilea fiu după Barbu – care va fi ucis la 
„Ţarigrad” (1674), când el va fi împlinit vârsta de 20 de ani şi Matei, care a murit de 
copil, la cinci ani după naşterea sa (1659). 
Nu împlinise decât şase luni de la apariţia sa pe lume când bandele răsculate de 
„seimeni” îi ucid tatăl „(15 feb. 1655)”, pe Papa împreună cu mulţi alţi boieri, boieroaice 
şi copiii acestora. Sângerosul eveniment este descris de principele Gheorghe Rakotzi al 
II-lea, mamei sale, într-o scrisoare, în care, printre alte amănunte povesteşte de „sărmanul 
domn Sava şi Preda (bunicul lui Constantin Brâncoveanu n.n.), şi-au salvat viaţa cu mulţi 
bani; i-au omorât fiul (Papa...n.n.), i-a rămas un nepot de la fiu (Constantin Brâncoveanu 
n.n.), în locul acestuia slujile au dat un copilaş de ţigan, aşa i-au scăpat viaţa ...”[8] . În 
urma decesului tatălui şi a celor doi fraţi (Matei, Barbu) va fi unicul moştenitor al unei 
averi imense, la care vor fi adăugate şi drepturile de zestre ale Mariei (Marica), „nepoata 
lui Antonie Vodă din Popeşti”, care îi va deveni soţie la 1674, cât şi „moşiile rămase de 
la Danciu, fratele răsbunicului său”. La toate acestea se vor fi fost alăturate şi cele venite 
dinspre Stanca, mama sa cantacuzină.  
Tata, Papa Brâncoveanu, a fost primul fiu al marelui vornic Preda Brâncoveanu, 
al lui David postelnicu din Brâncoveni şi al Mariei. Se va căsători, pe la „1650/1651”, cu 
Stanca, o cantacuzină, cu care vor avea împreună trei copii: Barbu, Matei şi Constantin, 
viitorul domn martir, care prin descendenţă „era unul din acei puţini în vinele cărora 
curgea sângele ambelor linii de descendenţi ai vechilor Craioveşti” [6]. Papa 
Brâncoveanu, va fi „umbra” tatălui, în întreaga sa viaţă, ocupând funcţia politică de 
postelnic până când va fi ucis, lângă dealul Mitropoliei, în iarna lui 1655. Va fi 

înmormântat la Mitropolie, de tatăl său şi după 33 de ani,  în iunie 1688, doamna Stanca, 
soţia, va aduce rămăşiţele pământeşti ale lui Papa şi ale lui Preda, socrul, care vor fi 
înmormântate, „cu cinstea cuvenită, la Mănăstirea Brâncoveni” – panteonul neamului 
Brâncovenilor. La un an după ce Constantin Basarab Brâncoveanu va fi ales domn, va 
înlocui vechea „piatră”, de la capătul mormântului „cu una şi mai frumoasă” din 
marmoră, pe care azi pot fi citite toate înscrisurile legate de dispariţia celor doi şi de 
evenimentul în sine.  
Mama, Stanca, născută, la 1637, fică a postelnicului Constantin Cantacuzino, va 
prelua, prin căsătoria cu Papa Brâncoveanu, toate greutăţile şi necazurile familiei care a 
adoptat-o, devenind o „autentică femeie brâncovenească”. De pe urma tatălui său, va fi 
moştenitoarea unei mari averi, care se va adăuga la cea a fiului Constantin, unicul 
moştenitor. Este părtaşă cu sufletul şi bucuria de mamă la momentul alegerii fiului său ca 
domn al Ţării,  „veghindu-l în ale domniei” timp de 11 ani, după care se duce la Domnul 
într-o zi de Sâmbătă, 10 februarie 1699, lăsând vorbă, fiului său, să fie îngropată lângă 
„jupan Papa Brâncoveanu”, la Mănastirea Brâncoveni. 
 
Constantin Basarab Brâncoveanu, cel despre care povestim, rămânând orfan de 
tată, va fi crescut de Stanca, mama sa şi de Păuna Greceanu, bunica dinspre tată, ajutate 
în educaţie de unchii săi cantacuzini, Şerban, Constantin şi Mihai. Fiind foarte iscusit la 
învăţătură, deprinde foarte repede cartea grecească şi latinească, „cu dascăli ale căror 
nume au rămas necunoscute”. Încă din timpul şederii pe scaunul domnesc a lui Duca 
Vodă, tânărul Brâncoveanu, urcând pas cu pas treptele ierarhie boiereşti, ajunge, în 
timpul domniei lui Şerban Cantacuzino, mare logofăt şi ispravnic. Unchiul său 
cantacuzin, în curtea căruia a crescut şi care va fi fost voievodul Ţării Româneşti, moare 
la 28 octombrie 1688,  ziua în care Divanul Ţării, în fruntea căruia se aflau marele 
postelnic Constantin Cantacuzino şi marele spătar Mihai Cantacuzino, unchii săi, îl vor 
propune de a fi ales domn în locul voievodului dispărut. În următoarea zi, 29 octombrie 
1688, va fi ales, fără voia sa, domn al Ţării Româneşti:  
„Boieri dumneavoastră, bine ştiţi că eu am fost la casa mea ca un domn, trăit-am 
cum am vrut, nimic lipsindu-mi şi domniia aceasta eu nu o pohtesc, ... ci dumneavoastră 
m-aţi pohtit şi fără voia mea m-aţi pus domn în vremi ca acestea turburate, înconjuraţi de 
oşti de vrăjmaşi; ci dar acum iar întreb: este-vă cu voia tuturor?”  
- Toţi vo<i>m, toţi pohtim. 
- „Deacă pohtiţi toţi, mi-e voia şi mie să-mi daţi un jurământ 
înaintea lui Hristos precum ve-ţi fi cu dreptate şi de-ar fi veni vreo primejdie domnii 
mele, despre vreo parte, să staţi cu mine toţi” [8]. 
        În vreme  ce aveau loc ceremoniile de înscăunare, care au durat trei zile, 
fostul voievod – Şerban Cantacuzino (1678-1688), uitat parcă de toţi, „zăcea ca un om 
den cei proşti”. Toată lumea era interesată „să fie asigurată noua domnie”. După 
ceremoniile de înmormântare, la mănăstirea Cotroceni, cu „fastul cuvenit” pentru un fost 
voievod, îşi va înştiinţa domnia trimiţând soli la curtea de la Viena şi la Înalta Poartă de 
la Constantinopol, ne uitând de hanul tătar şi de „seraschierul de la Babadag”. Cea mai 
mare atenţie şi-a îndreptat-o către Constantinopol, unde a trimis o delegaţie formată din 
şase boieri în fruntea cărora s-a aflat Pârvu Cantacuzino, o rudă de a sa, încărcaţi cu 
multe daruri. Dacă e să dăm crezare lui De Girardin, ambasadorul Franţei, care trimite un 
raport regelui Ludovic al XIV-lea, privitor la solii proaspătului domn, acesta scria: 

„rugămintea celor şase boieri veniţi cu stăruinţe pentru Brâncoveanu, a fost sprijinită de 
400 de pungi, din care 200 au fost date vizirului, 150 marelui hasnadar, iar 50 chehaiei şi 
celor mai mici, mai făgăduind Brâncoveanu încă alte 300 de pungi, pentru campania 
viitoare” [8]. Numai şi din acest prim gest de dărnicie faţă de înalţii demnitari ai Porţii se 
va putea găsi explicaţia lungii sale domnii, considerat a fi, la vremea respectivă şi un 
prim important succes diplomatic. Se va dovedi  că, mare sa avere moştenită şi 
acumulată, în decursul lungii sale domnii, a fost pusă  în slujba şi rezolvarea treburilor 
ţării. Noul domn, el însuşi „împodobit cu învăţătură”[6], fiind un continuator al unchilor 
săi,  Constantin şi Şerban Cantacuzino, care l-au educat şi format politic, „a trăit din plin 
conştiinţa unităţii poporului român, indivizibil în întreg spaţiul Daciei de odinioară fără a 
face vreo deosebire între românii de la sud de Carpaţi din Ţara Românească de cei din 
Moldova sau din Transivania”. Faţă de Imperiul Otoman, care la vremea sa se afla în 
plina decădere, a ştiut să ducă „politica pungilor de aur”, care într-un sfârşit, l-au şi 
trădat.  
          Viena nu a primit cu bucurie alegerea şi confirmarea sa ca domn, întrucât 
negocierile  fuseseră amânate şi pe deasupra Brâncoveanu era bine cunoscut ca „vajnic 
apărător al românilor din Transilvania” încă din 1681, când s-a încheiat la Constantinopol 
convenţia cu Ladislau Csaky şi Christophorus Pasco, privitoare la protejarea ortodoxiei 
pe teritoriul Ardealului: „Ca religia valahă ortodoxă, cu ritualul obişnuit să se poată 
practica în libertate după canoanele patriei”.  
Preocupările sale, încă din predomnie, privitoare la unirea Transilvaniei, sesizate 
Curţii Imperiale de la Viena, pe care o considera a fi „inima şi centrul vital al pământului 
românesc, de unde putea să asigure conducerea Ţărilor Române reunite”, au fost un crez 
şi o continuare a celor săvârşite de înaintaşul său, Mihai Viteazu.  
 La mai puţin de doi ani, „Bătălia de la Zărneşti” (21 aug. 1690), condusă de 
Constantin Basarab Brâncoveanu, îl va certifica ca un mare strateg şi conducător de oşti. 
Unul dintre cronicarii secui, participant la bătălie, în urma dezastrului (Generalul austriac 
Heissler, luat prizonier; Cancelarul Transilvaniei Mihaly Teleki, mort pe câmpul de luptă, 
iar principele Apafi, „în criză de conducere”), consemnează: „când o Ţară are principe 
învăţat şi înţelept, dar de un astfel de principe nu s-a învrednicit să aibă noroc biata Ţară 
transilvană”. * 
Crezul existenţei sale, pentru unitate naţională, dezvoltarea culturii şi prin ea 
deschiderea spre universialitate, sprijinit, în cea mai mare masură, de instruirea sa la baza 
căreia a stat o minte ageră şi nu în ultimul rând, deloc de neglijat, averea sa care îl ajută 
să-l şi realizeze. Fiind un „campion al culturii” al acelor vremuri de criză pentru imperiile 
ce-i înconjurau ţara, Constantin Basarab Brâncoveanu,  „sustrăgându-şi bogăţiile sale” de 
la jaful acestora, le pune în folosul poporului său şi a altora, cum ar fi cel georgian şi 
sirian, pe care datorită generozităţii sale îi înzestrează cu tiparniţe şi specialişti, 
aducându-şi astfel contribuţia la dezvoltarea culturii şi civilizaţiei universale.  
În urma epocii sale vor rămâne opere de artă nemuritoare, pe care contemporanii 
le vor recunoaşte ca făcând parte din „arta brâncovenească”, despre care  arhitectul G.M. 
Cantacuzino, va concluziona, printre altele: „Când analizăm operele acestei epoci de 
izbânzi şi aruncăm pe urmă o privire asupra Secolelor premergătoare, vedem îndată că 
perioada brâncovenească este aceea în care sufletul românesc a intrat în stăpânirea 
posibilităţilor sale creatoare. De aceea domnia brâncovenească este mai mult decât un 
simplu capitol al evoluţiei noastre...”.  

Curtea sa era frecvent vizitată, pe lângă cei „ai casei”, de politicieni, diplomaţi, 
înalţi demnitari şi foarte mulţi oameni de cultură şi ştiinţă ai acelor timpuri, fiind 
recunoscut în perimetrul răsăritean ca fiind ocrotitorul creştinătăţii din această parte de 
lume. Pentru discernământul vorbelor, pentru prestigiul şi înţelepciunea sa este pus în 
talerul egalităţii cu marii săi înaintaşi, Alexandru Macedon şi cu Solomon înţeleptul. 
Cu gândul la unitatea naţională, unul dintre conceptele politicii sale din programul 
de domnie, asigură tipărirea şi distribuirea cărţilor româneşti în toate cele trei Ţări 
române, înfiinţănd şi o tipografie la Alba Iulia, aducându-şi prin aceste fapte, aportul la 
dezvoltarea conştiinţei de neam şi unitate naţională.  
   Este cunoscut faptul că, principalii beneficiari ai înscăunării lui Constantin 
Basarab Brâncoveanu, au fost unchii săi, care au devenit cei mai influenţi în treburile 
interne ale ţării şi în politica externă a acesteia. Tot ei vor fi fost şi cei care, nefăcându-le 
jocul, au urzit pentru mazilirea lui în favoarea unuia sau altuia pe care ei îi puteau 
manevra, acesta fiind vărul său, Ştefan Cantacuzino, fiul marelui stolnic Constantin, tatăl 
său adoptiv.  
Voievodul, încrezător în boierii din alaiul domnesc şi mai ales în cei din neamul 
său, nu ar fi bănuit că cineva din cei apropiaţi l-ar fi putut trăda şi pârî la Înalta Poartă. 
„El avea, cum scrie Del Chiaro, o fire atât de blândă încât nu credea niciodată că ar fi 
trădat”. Sultanul Ahmed şi ginerele său, marele vizir Gin Ali Paşa, dând crezare pârilor şi 
minciunilor, îl va acuza şi de „hainie”. Această din urmă gravă acuză i se va trage în 
urma războiului ruso-turc de la 1711, când tabăra simpatizantă, rusă, va fi învinsă.  
Trădătorii îi voiau tronul. A fost un complot compus din mai mulţi cantacuzini, în frunte 
cu fraţii Constantin şi Mihai Cantacuzino, care, prin acţiunile lor defăimătoare l-au dus la 
pierzanie împreună cu întrega sa familie. Pentru nedeclararea bogăţiilor şi într-un final, 
pentru nelepădarea de credinţa pe care a moştenit-o din moşi-strămoşi şi slujit-o întreaga 
sa viaţă, cea ortodoxă şi refuzul de a trece la mahomedanism, a plătit cu viaţa împreună 
cu cei patru fii şi cu ginerele său – sfetnicul Ianache Văcărescu, care i-a fost  cel mai 
apropiat confident. Doamna Marica – credincioasa sa soţie, care a suferit împreună cu 
restul familiei în închisorile Imperiului, după şapte ani de la execuţie reuşeşte de a-i 
aduce, în ţară, resturile pământeşti pe care le va înmormânta, în mare taină, într-un 
mormânt din biserica Sf. Gheorghe Nou din Bucureşti. Pentru identificare, va aprinde la 
capul mormântului o candelă de argint, pe care, după 200 de ani este descoperit un text, 
în litere chirilice, care dezvăluie date despre misteriosul mormânt: „Această candelă, ce s-
au dat s(ve)ti Gheorghie cel Nou, luminează unde odihnescu oasele fericitului Domnu Io 
Constandin Brîncoveanu Basarab Voievod şi iaste făcută de Doamna Mării Sale Mariia, 
carea şi măria sa nădăjduieşte în Domnul iarăşi aici să i se odihnescă oasele. Iulie, în 12 
zile, leat 7228 (= 1720)*.  
Între 9 – 16 decembrie 1932, se vor efectua „săpături arheologice” pentru 
confirmarea înscrisului de pe candelă. În urma acestor cercetări se dovedeşte că cele 
scrise sunt adevărate. Resturile pământeşti recuperate vor fi aşezate spre odihnă într-un 
nou sicriu ornat în stil brâncovenesc, confecţionat dintr-un lemn de stejar adus din 
grădina palatului de la  Mogoşoaia. Sicriul va sta până în anul 1934, în altarul bisericii 
Sfântul Gheorghe Nou, „pentru consfinţire a lor ca sfinte moaşte de martir creştin”, an în 
care, la iniţiativa Patriarhului Miron Cristea, de ziua  Sfinţilor Împăraţi Constantin şi 
Elena, sicriul a fost scos din Biserica Sfântul Gheorghe Nou şi depus în paraclisul 
patriarhal unde, după slujba de vecernie şi o noapte de priveghere petrecută acolo s-a  

ţinut un  parastas de pomenire „pentru slăvitul voievod şi neamul său cel adormit”, 
eveniment unic la care au participat toate înaltele oficialităţi ale statului. Cu acest prilej, 
patriarhul a motivat:” Biserica a crezut a fi o creştinească datorie să reaşeze la locul de 
odihnă scumpele oseminte în cadrul unei slujbe şi procesiuni festive, ca toţi credincioşii 
să aibă putinţa a li da cuvenita cinste”. După cuvântul comemorativ al Patriarhului Miron 
Cristea, sicriul a fost purtat pe străzile Bucureştiului într-o ceremonie cu onoruri militare 
ca pe vremea celui dispărut, până la vechiul loc de veci, ales de jupâneasa Marica, soţia 
sa. Trebuie precizat că, nu a putut fi adus la Hurezi, unde îl aştepta cripta goală încă din 
1693, an când a fost sfinţită prima sa ctitorie de suflet, Mănăstirea Hurezi, aceasta 
aflându-se pe teritoriul Olteniei, care după 1716 se afla sub ocupaţie austriacă. 
Consider că, atunci, cu ocazia marelui eveniment de recuperare a memoriei 
marelui dispărut, cel care a fost Voievodul creştin al Ţării Româneşti şi-al întregii 
românităţi, Constantin Basarab Brâncoveanu, a fost un moment prielnic de a fi canonizat. 
Au trebuit să treacă încă 58 de ani – 19 iulie 1992, pentru ca Biserica Ortodoxă Română 
să oficieze ceremoniile de canonizare ale Sfinţilor Martiri Brâncoveni şi să-i treacă în 
lumea sfinţilor, cum s-a procedat şi cu înaintaşul lui Neagoe Basarab (1512-1521). 
Comemorarea lor, de drept este în ziua de 15 AUGUST. Pentru a nu i se diminua din 
importanţă şi a  nu se confunda cu marea sărbătoare a Adormirii Maicii Domnului, 
cunoscută şi sub numele de Sfânta Maria Mare, Sinodul Bisericii Ortodoxe Române a 
hotărât ca cinstirea-comemorarea acestor sfinţi să aibă loc ziua următoare, cea de 16 
AUGUST, aşa cum este evidenţiată şi în Calendarul Creştin Ortodox. Canonizarea este o 
recunoaştere a apărătorului credinţei (una din marile valori ale neamului Credinţa Creştin 
Ortodoxă), care, în faţa marelui supliciu, dă un exemplu de asumare a credinţei pentru 
multe generaţii. 
Noi, Grupul de la Râmnic: „România Grădina Maicii Domnului”, am fost printre 
primii iniţiatori ai aducerii, la Mănăstirea Hurezi, a moaştelor Sf. Constantin 
Brâncoveanu. Pe aceeaşi temă, Direcţia pentru Cultură, Culte şi Patrimoniul Cultural 
Naţional Vâlcea şi Primăria Oraşului Horezu, a organizat, în urmă cu şapte ani, la 
Mănăstirea Hurezi, o manifestare culturală, ocazionată de comemorarea a 293-a de la 
trecerea în nefiinţă a „Sfinţilor Martiri Brâncoveni” şi 310 ani de la ctitorirea Mănăstirii 
Hurezi, în ziua de 16, august 2007,  unde printr-un memoriu s-a solicitat aducerea 
moaştelor Sf. Constantin Brâncoveanu, la Mănăstirea Hurezi. La aceast eveniment au fost 
prezenţi toţi şefii instituţilor administraţiei judeţene şi locale, parlamentari, oameni de 
cultură etc., în frunte cu Prea Sfinţitul Gherasim, episcopul Râmnicului. Cu acest prilej „a 
fost semnat de către toţi participanţii memoriul pentru aducerea Sfintelor Moaşte ale 
voievodului martir Constantin Brâncoveanu de la Biserica „Sf. Gheorghe Nou din 
Bucureşti, la ctitoria sa de la Hurezi.”. [9]. 
Poporul, care, cu toate grelele împovărări impuse de administraţia domnnească, 
necomplice şi neputincios la toate relele întâmplate, la iubit şi adulat pentru liniştea 
asigurată timp de un sfert de secol, pentru bunătatea şi blândeţea sa, la dus în balade 
(„Baladă la moartea lui Constantin Brâncoveanu”, apărută într-un volum intitulat, „N. 
Păsculescu, Literatură populară românească”, 1910, pp.192-195; inf. Lucan Candoi, 
Celei, Corabia, Oltenia.”), cântece... la dus în memoria de neşters. 
    
 Concluzii:  
1. Povestea ultimului Basarab asigură continuitatea;  

2. Istoria se poate scrie corect, folositor prin desfăşurarea tâlcurilor din poveştile 
adevărate;  
3. Basarabii sunt embleme de continuitate, iar canonizarea lor şi aici un Matei 
Basarab, Mircea cel Mare (proiectul nostru de la „România, Grădina Maicii Domnului), 
Radu de la Afumaţi etc, pot fi pe o listă... de priorităţi; Prin sfinţire nemurirea este 
asigurată. 
4. Legea pământului se transmite subtil în forme de iradiere şi cuminecare 
inefabile ... 
 
Gheorghe SPORIŞ 

